
Európsky parlament,
–	so zreteľom na Chartu Organizácie Spojených národov,
–	so zreteľom na Zmluvu o Európskej únii (Zmluva o EÚ), najmä na jej články 21, 34 a 36,
–	so zreteľom na Zmluvu o fungovaní Európskej únie (ZFEÚ), najmä na jej články 208, 214 a 220,
–	so zreteľom na Všeobecnú deklaráciu ľudských práv, najmä na jej preambulu a článok 18, a na dohovory OSN o ľudských právach a opčné protokoly k nim, 
–	so zreteľom na Agendu 2030 pre udržateľný rozvoj, ktorú prijala OSN, a na ciele udržateľného rozvoja, 
–	so zreteľom na Zmluvu o obchodovaní so zbraňami (ATT), 
–	so zreteľom na Dohovor OSN o odstránení všetkých foriem diskriminácie žien, 
–	so zreteľom na 80. zasadnutie Valného zhromaždenia Organizácie Spojených národov a na posolstvo generálneho tajomníka pri príležitosti 80. výročia OSN,
–	so zreteľom na rezolúciu Valného zhromaždenia OSN 79/318 z 18. júla 2025 o iniciatíve OSN80,
–	so zreteľom na rezolúciu Valného zhromaždenia OSN ES-11/7 z 24. februára 2025 s názvom Na ceste k úplnému, spravodlivému a trvalému mieru na Ukrajine,
–	so zreteľom na rezolúciu Valného zhromaždenia OSN 79/174 zo 17. decembra 2024 s názvom Sloboda náboženského vyznania a viery,
–	so zreteľom na rezolúciu Valného zhromaždenia OSN 79/1 z 22. septembra 2024 s názvom Pakt pre budúcnosť,
–	so zreteľom na rezolúciu Valného zhromaždenia OSN ES-11/4 z 12. októbra 2022 s názvom Územná celistvosť Ukrajiny, 
–	so zreteľom na rezolúciu Valného zhromaždenia OSN 65/276 z 10. mája 2011 s názvom Účasť Európskej únie na práci Organizácie Spojených národov,
–	so zreteľom na rezolúciu Valného zhromaždenia OSN č. 377 (V) z 3. novembra 1950 s názvom Jednotne za mier, 
–	so zreteľom na rezolúciu Bezpečnostnej rady OSN č. 1325 z 31. októbra 2000 o ženách, mieri a bezpečnosti, 
–	so zreteľom na rezolúciu Bezpečnostnej rady OSN č. 2803 zo 17. novembra 2025, ktorou sa prijíma plán prímeria v Gaze, 
–	so zreteľom na rezolúciu Bezpečnostnej rady OSN č. 2817 z 11. marca 2026 o odsúdení útokov Iránu na regionálnych susedov,
–	so zreteľom na akčný plán iniciatívy OSN80 z 21. novembra 2025, 
–	so zreteľom na správu generálneho tajomníka OSN z 18. septembra 2025 s názvom Zmena paradigiem: spoločne dosiahneme výsledky,
–	so zreteľom na správu generálneho tajomníka OSN zo 4. septembra 2025 o revidovaných odhadoch týkajúcich sa navrhovaného rozpočtu programu na rok 2026 a podporného účtu pre operácie na udržiavanie mieru na obdobie 2025/26, 
–	so zreteľom na správu generálneho tajomníka OSN z 31. júla 2025 s názvom Správa o preskúmaní plnenia mandátu,
–	so zreteľom na svoje uznesenia z 21. januára 2026 o vykonávaní spoločnej zahraničnej a bezpečnostnej politiky – výročná správa za rok 2025[footnoteRef:1] a o ľudských právach a demokracii vo svete a politike Európskej únie v tejto oblasti – výročná správa za rok 2025[footnoteRef:2],  [1:  	Prijaté texty, P10_TA(2026)0012.]  [2:  	Prijaté texty, P10_TA(2026)0014.] 

–	so zreteľom na svoje odporúčanie z 9. júna 2021 Rade k 75. a 76. zasadnutiu Valného zhromaždenia Organizácie Spojených národov[footnoteRef:3], [3:  	Ú. v. EÚ C 67, 8.2.2022, s. 150.] 

–	so zreteľom na svoje uznesenie z 24. októbra 2024 o nesprávnom výklade rezolúcie OSN č. 2758 Čínskou ľudovou republikou a jej pokračujúcich vojenských provokáciách v okolí Taiwanu[footnoteRef:4], [4:  	Ú. v. EÚ C, C/2025/487, 29.1.2025, ELI: http://data.europa.eu/eli/C/2025/487/oj. ] 

–	so zreteľom na svoje uznesenie z 23. októbra 2020 o rodovej rovnosti v zahraničnej a bezpečnostnej politike EÚ[footnoteRef:5], v ktorom sa spomína feministická zahraničná politika, [5:  	Ú. v. EÚ C 404, 6.10.2021, s. 202.] 

–	so zreteľom na závery Rady z 20. októbra 2025 o posilnení strategického partnerstva EÚ a OSN pre mier a bezpečnosť: spoločné priority na roky 2025 – 2028;
–	so zreteľom na závery Rady z 23. júna 2025 o prioritách EÚ v Organizácii Spojených národov počas 80. zasadnutia Valného zhromaždenia Organizácie Spojených národov, september 2025 – september 2026, 
–	so zreteľom na závery Rady z 27. januára 2025 o prioritách EÚ na fórach OSN pre ľudské práva v roku 2025,
–	so zreteľom na závery Európskej rady z 20. marca 2025,
–	so zreteľom na ústne závery prezentované predsedom Antóniom Costom po neformálnom zasadnutí členov Európskej rady 22. januára 2026, 
–	so zreteľom na článok 121 rokovacieho poriadku,
–	so zreteľom na správu Výboru pre zahraničné veci (A10-0103/2026),
A.	keďže v súčasnej geopolitickej situácii je mimoriadne dôležité presadzovať a posilňovať medzinárodný poriadok založený na pravidlách a zabezpečiť efektívne fungovanie medzivládnych organizácií;
B.	keďže demokracia, jej systémy, normy a hodnoty sú základnými piliermi súčasného multilaterálneho systému; keďže multilaterálny systém založený na pravidlách je podporovaný demokraciami, pretože si navzájom prinášajú osoh; keďže svet demokracií, chápaných ako vyspelé demokratické systémy, je celkovo slobodnejší svet vzhľadom na ich významné kontrolné mechanizmy, ktoré zabraňujú nepredvídateľnému správaniu autokracií v medzinárodnom kontexte; keďže demokracia je na medzinárodnej scéne pod tlakom autoritárskych, totalitných a neliberálnych režimov, ktoré na ňu útočia v rámci svojich hraníc aj mimo nich; 
C.	keďže multilaterálny systém čelí čoraz väčším hrozbám, ako je nezákonná útočná vojna Ruska proti Ukrajine, ktorá predstavuje útok na globálnu mierovú a bezpečnostnú architektúru vrátane Bezpečnostnej rady OSN (BR OSN), rastúci vplyv Číny a znepokojivé vystúpenie Spojených štátov z medzinárodných organizácií, ako aj škrty vo financovaní ovplyvňujúce kritické oblasti, napríklad humanitárnu pomoc, vzdelávanie, zmenu klímy, hybridné hrozby, medzinárodné právo, zdravotníctvo a budovanie mieru; keďže kritika súčasného stavu multilaterálneho systému prichádza aj od demokratických krajín a (prirodzených) spojencov EÚ; keďže neschopnosť BR OSN a jej stálych členov konať tvárou v tvár závažnému porušovaniu Charty OSN prispela k verejnej kritike OSN ako celku; 
[bookmark: _Hlk224066174]D.	keďže využívanie hospodárskych nástrojov, ako sú clá, kontroly vývozu a sankcie, na dosiahnutie geopolitických cieľov mimo multilaterálnych rámcov má potenciál oslabiť Svetovú obchodnú organizáciu, fragmentovať svetové hospodárstvo, prehĺbiť globálne nerovnosti a ovplyvniť rozvojové krajiny a zraniteľné obyvateľstvo; 
[bookmark: _Hlk224066326]E.	keďže pokusy o oslabenie mierovej štruktúry OSN vrátane útokov na Komisiu OSN pre budovanie mieru a širšie štruktúry správy mieru predstavujú úsilie o oslabenie schopnosti OSN predchádzať konfliktom, podporovať obnovu po skončení konfliktu a pôsobiť ako garant medzinárodného mieru a bezpečnosti; 
F.	keďže globalizácia a výzvy, ako sú okrem iného zmena klímy, nešírenie zbraní hromadného ničenia, pandémie, terorizmus, boj proti organizovanej trestnej činnosti, obchodovaniu s drogami a ľuďmi a riadenie migrácie, si vyžadujú mnohostranné reakcie; keďže škrty vo financovaní a vystúpenia z kľúčových multilaterálnych orgánov a platforiem oslabili schopnosť medzinárodného spoločenstva účinne reagovať na takéto krízy; 
G.	keďže systém OSN je základným kameňom súčasného multilaterálneho systému; keďže je naďalej najvhodnejším rámcom na dosiahnutie pokroku vzhľadom na jeho hlavné ciele, ktorými sú podpora mieru, ľudských práv a udržateľného rozvoja na celosvetovej úrovni; keďže systém OSN môže prechádzať štrukturálnou únavou, čiastočne z dôvodu nedostatočného prispôsobenia sa novým medzinárodným aktérom, ktorí zdieľajú jeho zásady, ako je EÚ; 
H.	keďže BR OSN je veľmi dôležitým orgánom na zachovávanie medzinárodného mieru a bezpečnosti a vzhľadom na závažnosť a zložitosť súčasných výziev by mala zohrávať účinnejšiu a rozhodnejšiu úlohu; 
[bookmark: _Hlk224066205]I.	keďže reforma systému OSN je potrebná na zabezpečenie toho, aby plnil svoj účel; keďže iniciatíva OSN80 je vítanou iniciatívou; keďže od OSN nemožno očakávať, že bude robiť viac s menšími zdrojmi; 
J.	keďže vyhlásenia a konanie ohrozujúce zvrchovanosť a územnú celistvosť Dánskeho kráľovstva a Grónska a sebaurčenie grónskeho ľudu sú porušením základných zásad medzinárodného práva vrátane rešpektovania zvrchovanosti, územnej celistvosti a sebaurčenia a prispievajú k normalizácii nátlakovej diplomacie; 
K.	keďže rezolúcia BR OSN č. 2803 uvítala zriadenie mierovej rady ako dočasného správneho orgánu s medzinárodnou právnou subjektivitou, ktorý stanovuje rámec obnovy Gazy a koordinuje jej financovanie podľa komplexného plánu a spôsobom, ktorý je v súlade s príslušnými medzinárodnými právnymi zásadami, pre dôveryhodnú cestu k riešeniu v podobe existencie dvoch štátov; keďže predseda Európskej rady Costa okrem iného vyjadril vážne pochybnosti o viacerých prvkoch charty mierovej rady, ktoré sa týkajú jej rozsahu pôsobnosti, riadenia a zlučiteľnosti s Chartou OSN; keďže Európsky parlament vyjadruje solidaritu s obeťami násilia osadníkov v Predjordánsku;
L.	keďže v auguste 2025 Trumpova administratíva zabránila palestínskemu prezidentovi Mahmúdovi Abbásovi a 80 palestínskym predstaviteľom zúčastniť sa na zasadnutí svetových lídrov Valného zhromaždenia Organizácie Spojených národov (VZ OSN) v New Yorku; keďže zásady inkluzívnosti a univerzálnosti, na ktorých je založený systém OSN, sa musia vždy dodržiavať; 
M.	keďže EÚ je naďalej odhodlaná dodržiavať medzinárodné právo a Chartu OSN a jej pravidlá a zásady vrátane tých, ktoré sa týkajú zvrchovanosti, územnej celistvosti a sebaurčenia, ako aj ľudské práva a základné slobody, a rozhodne podporuje multilaterálny systém založený na medzinárodnom práve, ktorého jadrom je OSN; 
N.	keďže EÚ ako globálny aktér by mala zohrávať významnejšiu úlohu v rámci OSN; keďže EÚ postupne zvyšuje svoje bezpečnostné a obranné spôsobilosti s cieľom prevziať väčšiu zodpovednosť v oblasti predchádzania konfliktom, krízového riadenia, obrany a budovania mieru; 
O.	keďže sa zdá byť nevyhnutné, aby EÚ zintenzívnila spoluprácu so všetkými partnermi vrátane OSN a jej agentúr s cieľom spoločne pokročiť v procese vnútorných reforiem OSN, a tým zabezpečiť, aby OSN zostala účinná, nákladovo efektívna a schopná riešiť rastúce globálne výzvy našej doby; 
P.	keďže Výbor Európskeho parlamentu pre zahraničné veci (AFET) je okrem iného zodpovedný za vzťahy s OSN v súvislosti so záležitosťami, ktoré patria do jeho pôsobnosti, a za podporu, vykonávanie a monitorovanie spoločnej zahraničnej a bezpečnostnej politiky EÚ, a to aj prostredníctvom výmen s medzinárodnými partnermi a parlamentnej diplomacie; keďže výročné zasadnutie VZ OSN je kľúčovým multilaterálnym fórom na presadzovanie priorít zahraničnej politiky EÚ a na parlamentný dohľad; keďže vzhľadom na uvedené skutočnosti by pravidelné služobné cesty výboru AFET na zasadnutia VZ OSN podporili tento mandát, čo by Európskemu parlamentu umožnilo spolupracovať s partnermi, posilniť svoju úlohu v multilaterálnych záležitostiach a dodržať záväzok EÚ k účinnej a súdržnej vonkajšej činnosti; 
1.	odporúča Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku:
Ochrana a posilňovanie multilateralizmu
a)	naďalej podporovať účinný multilateralizmus, v rámci ktorého sú právne predpisy a normy silnejšie ako konflikt, pričom jadro tvorí OSN, doplnený dvojstrannými vzťahmi EÚ s tretími krajinami, s cieľom uprednostniť účinnosť, presadzovať a brániť medzinárodné právo a dodržiavať pravidlá a zásady Charty OSN vrátane zvrchovanosti, územnej celistvosti (vrátane námorných zón vymedzených v Dohovore Organizácie Spojených národov o morskom práve), nepoužívania sily, politickej nezávislosti, sebaurčenia a ochrany ľudských práv a základných slobôd a postaviť sa proti nátlakovej diplomacii a pokusom akéhokoľvek štátu oslabiť alebo narušiť multilaterálny poriadok založený na pravidlách;
b)	naďalej neochvejne obhajovať dodržiavanie, ochranu a napĺňanie všeobecných ľudských práv, demokracie, ľudskej dôstojnosti, rovnosti, zásad právneho štátu a inkluzívnych, dôveryhodných a transparentných volebných procesov v súlade so závermi Rady z roku 2025 o prioritách EÚ na fórach OSN pre ľudské práva; dôrazne presadzovať zásadu, že ľudské práva sú všeobecné, nedeliteľné, vzájomne závislé a vzájomne prepojené, či už ide o občianske, kultúrne, hospodárske, politické alebo sociálne práva;
c)	opätovne potvrdiť zásadnú úlohu multilaterálnych organizácií ako nevyhnutných platforiem na riešenie konfliktov a globálne riadenie a na reakciu na hlavné globálne výzvy, ako sú okrem iného zmena klímy, riadenie migračných tokov, zabezpečenie nešírenia zbraní hromadného ničenia, pandémie, terorizmus a boj proti organizovanej trestnej činnosti a obchodovaniu s drogami, a v úzkej spolupráci s podobne zmýšľajúcimi partnermi EÚ zaviesť multilaterálne iniciatívy pevne zakotvené v globálnych pravidlách, ktoré pomôžu zaistiť bezpečnosť a prosperitu Európy;
d)	zdôrazniť, že stabilný, spoľahlivý a spravodlivý multilaterálny systém a multilaterálne fóra, ako je OSN, sú nevyhnutné na zaručenie mieru a bezpečnosti v kontexte zvýšeného geopolitického napätia a polykrízových humanitárnych hotspotov na celom svete a musia byť súčasťou bezpečnostnej štruktúry EÚ; 
e)	so znepokojením poukázať na pokusy rôznych aktérov o podkopanie legitimity, autority a univerzálnosti OSN, oslabenie štruktúr riadenia mieru a spolitizovanie fungovania orgánov OSN;
[bookmark: _Hlk224062540]f)	uznať negatívny vplyv oneskorených platieb alebo neplatenia zo strany hlavných prispievateľov; vyzdvihnúť význam rozsiahleho zapojenia USA pri zaručovaní finančnej udržateľnosti systému OSN a zároveň bojovať proti akýmkoľvek pokusom zameraným na oslabenie mnohostrannej spolupráce v čase, keď je najviac potrebná, a na bránenie v plnení mandátu OSN, najmä v humanitárnej oblasti; zdôrazniť, že je potrebné aktívne obmedziť úsilie autoritárskych a revizionistických aktérov zamerané na zneužitie akéhokoľvek vystúpenia západných mocností z medzinárodných organizácií alebo ukončenia spolupráce s nimi; 
g)	urobiť všetko, čo je v ich silách, aby zabezpečili, že rozpočtový deficit na rok 2025 bude možné čo najrýchlejšie vyplniť na zabránenie finančnému kolapsu, a zaistili nepretržité realizovanie programov na celom svete, účinné fungovanie ústredia OSN a usporiadanie 81. zasadnutia VZ OSN; 
h)	zdôrazniť význam podpory rodovej rovnosti, posilnenia postavenia žien a mládeže a úplného vykonávania príslušných medzinárodných záväzkov vrátane programu zameraného na ženy, mier a bezpečnosť, programu v oblasti mládeže, mieru a bezpečnosti a agendy OSN Ženy; aktívne podporovať uplatňovanie hľadiska rodovej rovnosti vo všetkých politikách a programoch OSN, čím sa zabezpečí rovnaká účasť žien a mládeže na vedení a multilaterálnych rozhodovacích procesoch, a to aj prostredníctvom štruktúrovaných poradenských mechanizmov pre mládež, primeraných zdrojov a ochrany a presadzovania práv žien a dievčat v súlade s medzinárodnými normami; uznať, že ženy a dievčatá sú neúmerne postihnuté ozbrojeným konfliktom, ale sú aj silnými aktérkami zmeny v oblasti predchádzania konfliktom, mediácie, budovania mieru a obnovy po skončení konfliktu; požadovať plnú, rovnocennú a zmysluplnú účasť žien na mierových procesoch a rozhodovaní, ako aj primerané zdroje a zodpovednosť za plnenie záväzkov v oblasti žien, mieru a bezpečnosti v rámci mierových operácií OSN a sprostredkovateľského úsilia;
i)	zdôrazniť strategický význam nadchádzajúceho výberu budúceho generálneho tajomníka OSN; konať koordinovaným a transparentným spôsobom na podporu otvoreného a inkluzívneho výberového konania založeného na zásluhách s cieľom zabezpečiť vymenovanie kandidáta s preukázanými vodcovskými schopnosťami, ktorý je nezávislý, odhodlaný dodržiavať Chartu OSN, medzinárodné právo a účinný multilateralizmus a schopný riadiť reformu OSN, posilniť predchádzanie konfliktom a rozhodne reagovať na súčasné a vznikajúce globálne bezpečnostné výzvy; venovať náležitú pozornosť podpore rodovej rovnosti v prípadoch, keď sú kandidáti rovnako kvalifikovaní, a to aj s cieľom vymenovať ženu za generálnu tajomníčku;
Reforma systému OSN
[bookmark: _Hlk215756362][bookmark: _Hlk226618203]j)	podporovať ambiciózne reformy systému OSN a spolupracovať s členskými štátmi OSN, systémom OSN a generálnym tajomníkom OSN v záujme pokroku v programe reforiem OSN80 a zabezpečenia, aby OSN bola schopná účinne plniť všetky tri piliere – mier a bezpečnosť, udržateľný rozvoj a ľudské práva – a aby sa stala účinnejšou, efektívnejšou, nestrannejšou, transparentnejšou, finančne udržateľnejšou a pohotovejšou a schopnou riešiť súčasné a vznikajúce globálne výzvy;
[bookmark: _Hlk224062964]k)	vziať na vedomie ďalšie kroky akčného plánu iniciatívy OSN80 a zapojiť sa do nich s cieľom zabezpečiť, aby sa nestala len prerozdelením rozpočtových prostriedkov, ktoré ohrozuje jej dobré fungovanie v kľúčových oblastiach, ako sú ľudské práva; aktívne sa zúčastňovať na všetkých diskusiách týkajúcich sa reformy systému finančných príspevkov a vracania prostriedkov do rozpočtu OSN s cieľom zabezpečiť včasnejší výber a efektívnejšie prideľovanie zdrojov, aby sa rozptýlili obavy, či sa príspevky pre OSN vynakladajú dobre;
l)	zdôrazniť, že keď sa ostatní globálni aktéri, predovšetkým naši tradiční partneri, stiahnu, EÚ musí prevziať väčšiu zodpovednosť za podporu, financovanie a posilnenie multilaterálnych inštitúcií vrátane Organizácie Spojených národov, najmä prostredníctvom reformy Bezpečnostnej rady s cieľom lepšie zohľadniť dnešný svet a zachovania a zvýšenia základnej podpory OSN a jej agentúr; v tejto súvislosti spolupracovať s tretími krajinami, ako sú Čína a Spojené štáty, s cieľom zabezpečiť, aby ich dobrovoľné príspevky do systému OSN zodpovedali ich hospodárskemu rozvoju a ich významnej úlohe ako členov BR OSN; pripomenúť zásadnú úlohu Spojených štátov pri budovaní systému OSN; vyjadriť znepokojenie nad zmenou postoja nášho spojenca k OSN a širšiemu multilaterálnemu systému; naliehať na Spojené štáty americké, aby si ako stály člen BR OSN plnili záväzky a dodržiavali medzinárodný poriadok založený na pravidlách a medzinárodné právo a aktívne prispievali k mieru;
m)	opätovne potvrdiť svoj záväzok voči Paktu pre budúcnosť ako dôležitý krok smerom k oživeniu OSN, dosiahnutiu Agendy 2030 a cieľov udržateľného rozvoja a zachovaniu medzinárodného mieru a bezpečnosti; 
n)	zdôrazniť, že legitímnosť a udržateľnosť medzinárodného poriadku závisia od komplexnej reformy BR OSN, aby bola účinnejšia, inkluzívnejšia, transparentnejšia, demokratickejšia a zodpovednejšia, a zabezpečiť, aby lepšie odrážala súčasnú globálnu realitu a vytvárala podmienky pre striktné obmedzenie využívania práva veta, keď blokuje zásadné opatrenia OSN, najmä v prípade vojnových zločinov a zločinov proti ľudskosti, s cieľom v budúcnosti ho v plnom rozsahu zrušiť; zdôrazniť, že Rusko stratilo morálnu legitimitu stáleho člena BR OSN tým, že zjavne porušilo kľúčové zásady Charty OSN, najmä tým, že vedie útočnú vojnu proti Ukrajine, a tým, že prostredníctvom svojho veta blokovalo rozhodnutia týkajúce sa jeho vlastných nezákonných činností;
[bookmark: _Hlk215756386]o)	usilovať sa o získanie stáleho kresla pre EÚ v BR OSN popri kresle, ktoré už má Francúzsko, v kontexte budúcej konsenzuálnej reformy tohto orgánu; usilovať sa o získanie stáleho kresla pre EÚ na každom multilaterálnom fóre s cieľom upevniť úlohu EÚ ako partnera s tretími krajinami;
p)	oceniť úlohu OSN a jej agentúr, najmä v konfliktných zónach; zintenzívniť podporu multilateralizmu posilnením politickej a finančnej podpory práce OSN a jej agentúr a zároveň zdôrazniť potrebu riešiť systémovú fragmentáciu medzi organizáciami a v rámci nich, duplicitu a nesúlad mandátov a financovania medzi štruktúrami a orgánmi OSN; zabezpečiť, aby budúci VFR poskytoval OSN a jej agentúram osobitné, dostatočné a predvídateľné financovanie; 
q)	presadzovať názor, že postavenie Ruska ako stáleho člena BR OSN je z právneho hľadiska sporné, pretože v článku 23 Charty OSN sa ako stály člen uvádza Sovietsky zväz, a nie Rusko; 
r)	nabádať členské štáty, aby koordinovali a synchronizovali svoje činnosti v rámci orgánov a agentúr OSN a pracovali na reforme systému osobitných spravodajcov OSN; opätovne zdôrazniť, že je dôležité, aby sa všetky krajiny znova zaviazali poskytnúť plný prístup osobitným spravodajcom OSN; prijať postupy na účinné riešenie akýchkoľvek potenciálnych predsudkov, neefektívnosti, prekážok alebo obmedzení, ktoré by mohli ohroziť mandát agentúr OSN, a to aj pokiaľ ide o príspevky a financovanie EÚ, a zabezpečiť primerané preverovanie zamestnancov a dohľad nad nimi;
[bookmark: _Hlk224063337]s)	pokračovať v prehlbovaní spolupráce s partnermi, najmä s podobne zmýšľajúcimi krajinami a tými, ktorí sú ochotní dodržiavať multilaterálny systém, prispievať k nemu a posilňovať ho, s cieľom budovať konsenzus a podporovať účinný multilaterálny poriadok; zdôrazniť, že takáto spolupráca musí byť založená na rešpektovaní multilateralizmu, medzinárodného práva, ľudských práv a spoločného rozhodovania v rámci medzinárodných inštitúcií, a zároveň zabezpečiť, aby EÚ rozvíjala politickú, finančnú a inštitucionálnu kapacitu konať samostatne, keď sa partneri stiahnu z multilaterálnych rámcov, oslabia ich alebo ich využijú ako nástroj; zdôrazniť, že rešpektovanie multilaterálnych inštitúcií, medzinárodného práva a zvrchovanej rovnosti štátov je nevyhnutné pre celosvetový mier, bezpečnosť a udržateľný rozvoj;
t)	urýchlene nadviazať skutočnú a štruktúrovanú spoluprácu medzi EÚ a globálnym Juhom ako rovnocennými partnermi v globálnom riadení, a to aj prostredníctvom posilneného zastúpenia v rozhodovacích orgánoch, spravodlivého prístupu k financovaniu a technológiám a spoločnej zodpovednosti za medzinárodné iniciatívy v oblastiach, ako je rozvoj, opatrenia v oblasti klímy, digitálna správa vecí verejných a budovanie mieru; spolupracovať s členskými štátmi na posilnení angažovanosti EÚ v týchto krajinách; 
u)	zintenzívniť koordináciu s krajinami Latinskej Ameriky, s ktorými má EÚ mnoho spoločných väzieb a spoločnú víziu medzinárodného poriadku založeného na pravidlách a multilateralizme, vzhľadom na to, že oba regióny spolu predstavujú tretinu hlasovacích práv v OSN; 
v)	pripomenúť zodpovednosť BR OSN, najmä jej stálych členov, za presadzovanie medzinárodného mieru a bezpečnosti a zabezpečenie zodpovednosti za porušovanie medzinárodného práva, pričom sa treba zdržať dvojakých noriem a selektívneho uplatňovania medzinárodných pravidiel; preskúmať spôsoby, ako posilniť úlohu VZ OSN v tejto oblasti prostredníctvom inovatívnych a demokratických hlasovacích systémov, v rámci ktorých môže kvalifikovaná väčšina vo VZ OSN prekonať patovú situáciu v súvislosti s vetom BR OSN v súlade s doktrínou Zjednotení za mier; 
w)	podporovať zodpovednosť za ochranu, vznikajúcu normu, ktorú navrhla skupina na vysokej úrovni pre hrozby, výzvy a zmenu a Medzinárodná komisia pre intervencie a štátnu suverenitu, a odporučiť, aby zodpovednosť za ochranu bola v rámci OSN základom pre kolektívne opatrenia na ochranu obyvateľstva vo vážnom nebezpečenstve, keď ich vlády nie sú schopné alebo ochotné konať;
[bookmark: _Hlk215761387]Mier a bezpečnosť
[bookmark: _Hlk215655429]x)	opätovne potvrdiť rozhodné odsúdenie nezákonnej útočnej vojny Ruska proti Ukrajine a jeho útokov na globálnu mierovú a bezpečnostnú architektúru vrátane nástrojov BR OSN; zasadzovať sa za úplné prímerie s cieľom zmierniť utrpenie civilistov a za komplexný, spravodlivý a trvalý mier pre Ukrajinu vrátane spoľahlivých bezpečnostných záruk založených na Charte OSN a medzinárodnom práve, ktoré zabránia akejkoľvek obnovenej agresii a okamžite proti nej zasiahnu, a zároveň zabezpečiť plnú zodpovednosť za vojnové zločiny a návrat unesených ukrajinských detí, uväznených civilistov a vojnových zajatcov; podporovať OSN pri určovaní právnych mechanizmov na mobilizáciu zmrazených ruských aktív na obnovu Ukrajiny bez toho, aby to pre členské štáty EÚ predstavovalo finančnú záťaž; usilovať sa o odsúdenie kybernetických útokov na subjekty a jednotlivcov z tretích krajín, ktorých sa dopustilo Rusko a jeho spojenci;
[bookmark: _Hlk224063987]y)	zdôrazniť, že arktický región je oblasťou rastúceho geopolitického napätia, ktoré je spôsobené súperením o prírodné zdroje a rastúcou vojenskou prítomnosťou; vyjadriť vážne znepokojenie nad destabilizujúcimi bezpečnostnými a strategickými činnosťami Ruska v regióne; zdôrazniť, že je dôležité rešpektovať zvrchovanosť a územnú celistvosť Dánskeho kráľovstva a Grónska a sebaurčenie grónskeho ľudu, a poukázať na dôrazný odpor obyvateľov Grónska voči akýmkoľvek vonkajším pokusom o zmenu tohto štatútu bez ich slobodnej vôle a súhlasu; vyzvať EÚ a jej partnerov, aby podporovali Dánsko a Grónsko pri zaisťovaní stability regiónu vzhľadom na vonkajšie geopolitické tlaky, a to aj prostredníctvom posilnenej arktickej spolupráce; zdôrazniť potrebu silnejšieho zamerania EÚ a OSN na stabilitu, konštruktívny dialóg a plné dodržiavanie medzinárodného práva a Charty OSN v záležitostiach Arktídy; 
[bookmark: _Hlk224288496]z)	aktívne presadzovať väčšiu angažovanosť pri podpore Gruzínska v rámci OSN a pripomenúť, že približne 20 % jeho medzinárodne uznaného územia naďalej nezákonne okupuje Rusko; vychádzať z konsenzuálnej rezolúcie Rady OSN pre ľudské práva (UNHRC) z roku 2024 o spolupráci s Gruzínskom, ktorá vyzýva na okamžitý a neobmedzený prístup medzinárodných mechanizmov v oblasti ľudských práv do okupovaných regiónov a upozorňuje na pokračujúce porušovanie práv, a to aj voči etnickým Gruzíncom v Abcházsku a regióne Cchinvali; spolupracovať s partnermi OSN na posilnení monitorovania a zodpovednosti, zachovaní zvrchovanosti a územnej celistvosti Gruzínska, riešení situácie v oblasti ľudských práv v okupovaných regiónoch a podporovaní bezpečného a dôstojného návratu vnútorne vysídlených osôb pri plnom dodržiavaní medzinárodného práva a Charty OSN; 
aa)	vyjadriť hlboké znepokojenie nad prebiehajúcimi vojenskými akciami na Blízkom východe vrátane destabilizačnej úlohy, ktorú zohráva Irán a regionálne teroristické organizácie pôsobiace ako jeho zástupcovia; zdôrazniť, že útoky Spojených štátov a Izraela sa uskutočňujú mimo multilaterálneho systému, ktorý je založený na pravidlách; vyjadriť plnú solidaritu s iránskym ľudom a jeho podporu, dôrazne odsúdiť iránsky režim za násilné potlačenie pokojných protestov, masové zabíjanie, svojvoľné zadržiavanie a popravy a vyzvať na zriadenie nezávislej vyšetrovacej misie OSN a plnú spoluprácu s ňou s cieľom zabezpečiť vyvodenie zodpovednosti za všetky závažné porušenia medzinárodného práva v oblasti ľudských práv a medzinárodného humanitárneho práva; uvítať prijatie rezolúcie BR OSN č. 2817 (2026), v ktorej sa čo najdôraznejšie odsudzujú útoky Iránu na Bahrajn, Kuvajt, Omán, Katar, Saudskú Arábiu, Spojené arabské emiráty, Jordánsko a Irak a požaduje ich okamžité zastavenie; odsúdiť aj útoky Iránu na Izrael; zintenzívniť diplomatické úsilie na multilaterálnych fórach a snažiť sa o užšiu spoluprácu s partnermi EÚ v regióne s cieľom podporiť zmiernenie napätia, obnovu, zmysluplný dialóg a udržateľnú regionálnu stabilitu v súlade s medzinárodným právom a zásadami OSN; zvážiť posilnenie libanonských štátnych štruktúr ako kľúč k stabilite prostredníctvom úplného vykonávania rezolúcií BR OSN č. 1701, 1559 a 1680, odzbrojenia ozbrojených neštátnych skupín vrátane likvidácie vojenskej infraštruktúry Hizballáhu, plného nasadenia libanonských ozbrojených síl, a to aj na juhu, a v prípade žiadosti Libanonu aj prostredníctvom primeranej medzinárodnej podpory podľa rezolúcie Bezpečnostnej rady OSN č. 1701, a zároveň podporiť úsilie o trvalé urovnanie s Izraelom;
ab)	naliehať na Bezpečnostnú radu OSN, aby sa vo veci situácie v Iráne obrátila na Medzinárodný trestný súd, čím mu udelí súdnu právomoc v súvislosti s trestnými činmi spáchanými v kontexte medzinárodného ozbrojeného konfliktu a jeho širšieho regionálneho rozmeru s cieľom zabezpečiť vyvodenie zodpovednosti za vojnové zločiny, zločiny proti ľudskosti a iné závažné porušenia medzinárodného trestného práva spáchané všetkými stranami vrátane štátnych a neštátnych subjektov; zdôrazniť potrebu riešiť rozsiahle zabíjanie civilného obyvateľstva iránskymi bezpečnostnými silami v januári 2026 ako súčasť tohto medzinárodného úsilia o vyvodenie zodpovednosti;
ac)	dôrazne odsúdiť útoky na civilné objekty vrátane škôl a obytných oblastí, ktoré mali za následok smrť detí a môžu predstavovať závažné porušenie medzinárodného humanitárneho práva; pripomenúť, že zákaz útokov na civilné objekty je jednou z najzákladnejších zásad medzinárodného humanitárneho práva, ako aj to, že deti majú nárok na osobitnú ochranu podľa medzinárodného práva, a požadovať vyvodenie plnej zodpovednosti za všetky porušenia spáchané voči nim;
[bookmark: _Hlk230177355]ad)	vziať na vedomie rezolúciu BR OSN č. 2803 zo 17. novembra 2025 o komplexnom pláne na ukončenie konfliktu v Gaze ; zdôrazniť význam ďalšieho preskúmania synergií a spolupráce medzi akýmikoľvek novými mechanizmami a existujúcimi medzinárodnými mierovými a bezpečnostnými štruktúrami podľa Charty OSN; aktívne spolupracovať s členskými štátmi na dosiahnutí trvalého prímeria, ktoré sa bude účinne vykonávať a dodržiavať, a na úplnej realizácii riešenia založeného na existencii dvoch štátov; zdôrazniť, že udržateľná budúcnosť Gazy si vyžaduje demilitarizáciu Hamasu a iných ozbrojených skupín v Gaze a že tieto skupiny by nemali zohrávať žiadnu úlohu pri správe a riadení územia; odsúdiť všetky porušenia medzinárodného humanitárneho práva vrátane vojnových zločinov; 
ae)	odsúdiť jednostranné kroky Izraela zamerané na rozšírenie jeho prítomnosti na Západnom brehu Jordánu, rozširovanie izraelských osád na Západnom brehu Jordánu, ktoré Medzinárodný súdny dvor (MSD) vo svojom poradnom stanovisku z 19. júla 2024 vyhlásil za nezákonné, eskaláciu násilia extrémistických osadníkov, nútené vysídľovanie Palestínčanov a Knesetom schválený návrh zákona, ktorým sa na vojenských aj civilných súdoch rozširuje uplatňovanie trestu smrti; aktívne pracovať na prijatí cielených reštriktívnych opatrení BR OSN voči násilným izraelským osadníkom zodpovedným za útoky na Palestínčanov na Západnom brehu Jordánu v súlade so závermi Európskej rady z 11. mája 2026 v rámci globálneho sankčného režimu EÚ v oblasti ľudských práv; naliehať na všetky strany, aby plne dodržiavali svoje záväzky vyplývajúce z medzinárodného práva s cieľom dosiahnuť spravodlivý, komplexný a trvalý mier založený na dvojštátnom riešení; schváliť v nadchádzajúcom VFR nástroj EÚ na obnovu Gazy, ktorý poskytne dostatočnú a predvídateľnú finančnú podporu na obnovu a demokratickú palestínsku správu vecí verejných a prispeje k realizácii riešenia založeného na existencii dvoch štátov;
[bookmark: _Hlk225412487][bookmark: _Hlk225417994]af)	opätovne potvrdiť úlohu Agentúry Organizácie Spojených národov pre pomoc a prácu v prospech palestínskych utečencov na Blízkom východe (UNRWA) pri poskytovaní humanitárnej pomoci a základných služieb vrátane zdravotnej starostlivosti a vzdelávania palestínskym utečencom v Gaze a širšom regióne a poukázať na to, že v súčasnosti neexistuje žiadna reálna alternatíva, ktorá by nahradila jej funkcie; naďalej monitorovať prácu a nestrannosť UNRWA a zaisťovať dôveryhodné bezpečnostné záruky a úplný súlad s medzinárodným právom vrátane vykonávania Colonnovej správy; privítať v tejto súvislosti správy o pokroku a naliehavo vyzvať na úplné a rýchle prijatie odporúčaní správy týkajúcich sa posilnenia záruk neutrality a systémov vnútornej kontroly v rámci UNWRA; monitorovať uplatňovanie akčného plánu, ktorý predložila UNRWA; vyzvať na úplné obnovenie mandátu a financovania UNRWA, ktoré by podliehali prísnemu dohľadu a zodpovednosti; zdôrazniť, že akákoľvek forma spolupráce s terorizmom alebo jeho tolerancie zásadne oslabuje humanitárne zásady, regionálnu stabilitu a vyhliadky na mier; 
ag)	stavať na pokračujúcej spolupráci Komisie s príslušnými vzdelávacími orgánmi a zdôrazniť význam presadzovania učebných osnov, ktoré podporujú koexistenciu, toleranciu a zmierenie, ako aj dodržiavanie ľudských práv v Izraeli aj Palestíne v súlade s normami UNESCO; privítať pokračujúcu spoluprácu Komisie s Palestínskou samosprávou v oblasti reformy učebných osnov a hmatateľný pokrok oznámený v roku 2025 vrátane prebiehajúceho preskúmania a zmeny učebníc palestínskym ministerstvom školstva a vysokoškolského vzdelávania s cieľom zabezpečiť súlad s normami UNESCO; naliehať na Palestínsku samosprávu, aby odstránila akékoľvek vzdelávacie materiály a obsah, ktoré nie sú v súlade s normami UNESCO, najmä tie, ktoré obsahujú antisemitizmus a podnecovanie k násiliu a terorizmu, čomu by deti nemali byť vystavené; zdôrazniť význam odsúdenia a odstránenia všetkých foriem nenávistných prejavov a násilného správania na izraelskej, ako aj palestínskej strane bez ohľadu na kontext; pripomenúť význam vzdelávania pri vytváraní vyhliadok na riešenie založené na existencii dvoch štátov; opätovne pripomenúť stanovisko EÚ, že všetky učebnice a učebné materiály musia byť na oboch stranách v súlade s normami UNESCO v oblasti mieru, tolerancie, spolunažívania a nenásilia;
ah)	opätovne potvrdiť plný záväzok EÚ rešpektovať zvrchovanosť, nezávislosť a územnú celistvosť všetkých jej členských štátov v súlade s Chartou OSN; zdôrazniť, že pokračujúca nezákonná prítomnosť tureckých jednotiek na území Cyperskej republiky, členského štátu EÚ, predstavuje porušenie medzinárodného práva a základných ľudských práv, a preto požadovať okamžité a úplné stiahnutie tureckých okupačných síl, právo všetkých utečencov vrátiť sa domov a zistenie osudu všetkých nezvestných osôb; naďalej podporovať rýchle obnovenie rozhovorov o urovnaní cyperskej otázky v medziach rámca schváleného OSN na základe dvojzónovej a dvojkomunitnej federácie s politickou rovnosťou v súlade s príslušnými rezolúciami OSN a varovať pred akýmikoľvek jednostrannými krokmi, ktoré sú v rozpore s mierovým urovnaním; požadovať, aby sa dodržiaval štatút nárazníkovej zóny a mandát mierových síl OSN na Cypre; podporovať prácu osobného vyslanca generálneho tajomníka OSN pre Cyprus a osobitného vyslanca EÚ pre Cyprus; 
ai)	dôrazne odsúdiť vymenovanie zástupcov štátov, v ktorých dochádza k systematickej diskriminácii žien, na posty alebo vedúce pozície v orgánoch OSN pre práva žien a ľudské práva;
aj)	zdôrazniť, že politická a bezpečnostná transformácia v Sýrii je naďalej nestabilná a stále poznačená neistotou, závažným porušovaním ľudských práv, vysídľovaním a útokmi na náboženské a etnické komunity; stáť po boku rozmanitej sýrskej spoločnosti, ktorá viac ako desať rokov trpela za Asadovho režimu podporovaného Iránom a Ruskom a teroristických skupín; podporovať inkluzívny politický proces pod vedením a v zodpovednosti Sýrie, ktorým sa zabezpečí územná celistvosť a zmierenie; vyzvať sýrske orgány, aby zapojili všetky zložky sýrskej spoločnosti do rozhodovacieho procesu a zabezpečili rýchle, transparentné a nezávislé vyšetrovanie činov zameraných na náboženské a etnické komunity s cieľom bojovať proti sektárskemu násiliu a beztrestnosti; zdôrazniť potrebu koordinovanej spolupráce EÚ a OSN pri podpore tohto procesu vrátane dohody o integrácii z 29. januára 2026 medzi prechodnou sýrskou vládou a kurdskou správou; 
ak)	opätovne zdôrazniť, že medzinárodné mechanizmy v oblasti ľudských práv sa nesmú zneužívať na vytváranie de facto migračných práv alebo na oslabovanie zvrchovaného práva štátov kontrolovať svoje hranice a migračné politiky;
al)	zachovať pevný postoj voči de facto orgánom v Afganistane a zhoršujúcej sa humanitárnej situácii; pokračovať v podpore EÚ pre afganský ľud, najmä ženy a dievčatá, ktorých práva Taliban neustále porušuje, a zvýšiť ju; vyzvať Taliban, aby zrušil reštrikcie, ktoré obmedzujú rovnaký prístup žien a dievčat k vzdelávaniu a účasti na verejnom živote; trvať na zachovaní prísne podmienenej spolupráce s de facto orgánmi v súlade s kritériami stanovenými EÚ a odporúčaniami osobitného spravodajcu OSN; brať de facto orgány v Afganistane na zodpovednosť prostredníctvom vyšetrovaní vedených Medzinárodným trestným súdom (MTS) a nezávislým vyšetrovacím mechanizmom OSN; 
am)	zapájať sa do diplomatického úsilia s cieľom zabrániť ďalšej eskalácii v Taiwanskom prielive a Juhočínskom mori a odmietnuť akúkoľvek jednostrannú zmenu súčasného stavu nátlakom alebo silou; spolupracovať s podobne zmýšľajúcimi partnermi na upevnení stability a bezpečnosti v regióne a posilnení odrádzania od nátlakových alebo vojenských akcií; naďalej obhajovať zásadu zákazu použitia sily kodifikovanú v Charte OSN; zdôrazniť, že rezolúcia OSN 2758 neurčuje zvrchovanosť Taiwanu ani ho nespomína a nemožno ju použiť na vylúčenie Taiwanu z medzinárodného systému; zintenzívniť podporu EÚ, pokiaľ ide o zmysluplnú účasť Taiwanu v medzinárodných organizáciách, ktorých členstvo alebo činnosti sa neobmedzujú na štáty vrátane tých, v ktorých je možný štatút pozorovateľa, v prospech medzinárodného spoločenstva; vyzvať OSN, aby umožnila prístup na podujatia OSN aktivistom, zástupcom občianskej spoločnosti a novinárom, ktorí sú držiteľmi taiwanského pasu;
an)	nabádať Thajské kráľovstvo a Kambodžské kráľovstvo, aby všetky spory riešili mierovou cestou a prostredníctvom diplomatického dialógu, a aby pritom v plnej miere využívali zavedené dvojstranné, regionálne a medzinárodné mechanizmy v súlade s Chartou Organizácie Spojených národov a príslušnými zmluvami a dohodami;
ao)	posilniť úlohu Únie ako zvoleného bezpečnostného partnera pre Afriku zintenzívnením spolupráce medzi EÚ, Africkou úniou a OSN v oblasti predchádzania konfliktom, mediácie a reakcie na krízy, a to aj predvídateľným a udržateľným financovaním mierových operácií pod africkým vedením, najmä prostredníctvom africkej mierovej a bezpečnostnej štruktúry a prípadne príspevkov posúdených OSN; riešiť akútne a vzájomne prepojené bezpečnostné a humanitárne krízy v regióne Sahel, Africkom rohu, Sudáne a Konžskej demokratickej republike vrátane šírenia džihádistického terorizmu, násilného extrémizmu, vojenských prevratov a nestability štátu; výslovne odsúdiť pokračujúce násilie a neistotu vo východnej časti Konžskej demokratickej republiky, zohrávať aktívnu a koordinovanú úlohu v mierovom procese a požadovať obnovenie medzinárodného úsilia o podporu spravodlivosti, boj proti beztrestnosti a zabezpečenie plného nadviazania na mapovaciu správu OSN vrátane sankcií; vyzvať na rozšírenie režimu zbrojného embarga, ktorý sa v súčasnosti vzťahuje na Dárfúr, na zvyšok Sudánu s cieľom dosiahnuť v krajine trvalé prímerie; reagovať na bezpečnostné vákuum, ktoré ešte zhoršilo stiahnutie medzinárodných misií a rastúca prítomnosť destabilizujúcich vonkajších aktérov vrátane ruských žoldnierskych sietí a hybridného zasahovania; zabezpečiť, aby všetka angažovanosť EÚ v oblasti bezpečnosti bola založená na miestnej zodpovednosti, demokratickej zodpovednosti, rodovom začlenení a prepojení medzi humanitárnou oblasťou, rozvojom a mierom v súlade s rámcom OSN pre budovanie mieru a rámcom pre ženy, mier a bezpečnosť; 
ap)	pokračovať v spolupráci s OSN s cieľom riešiť globálne bezpečnostné výzvy prostredníctvom predchádzania konfliktom, mediácie, budovania mieru, krízového riadenia a boja proti terorizmu v súlade so strategickým partnerstvom EÚ a OSN pre mier a bezpečnosť; uznať zásadnú úlohu mierových operácií OSN a využiť preskúmanie budúcnosti týchto operácií na zabezpečenie toho, že budú prispôsobené súčasnému bezpečnostnému prostrediu; vyzvať na vytvorenie potrebných právnych nástrojov vymedzujúcich rozsah a uplatniteľnosť zásady sebaobrany s cieľom primerane riešiť hrozby pochádzajúce z neštátnych subjektov v ére rastúcej asymetrickej vojny a hybridných opatrení; zdôrazniť vzájomný vzťah medzi podporou demokracie a bezpečnosťou na medzinárodnej scéne; zvýšiť podporu presadzovania demokracie v súlade so záväzkami vyplývajúcimi zo zmluvy vrátane pozorovania volieb;
aq)	opätovne zdôrazniť kľúčovú úlohu, ktorú ženy zohrávajú pri mediácii konfliktov a v rámci misií na udržiavanie mieru; pripomenúť ich nedostatočné zastúpenie na všetkých úrovniach v rámci misií OSN a EÚ a rozhodujúci význam ochrany žien a dievčat v situáciách konfliktov a po ich skončení; zdôrazniť zásadný význam zabezpečenia plného prístupu k sexuálnemu a reprodukčnému zdraviu a právam (SRZP) pre ženy a dievčatá v situáciách konfliktov a po ich skončení; 
ar)	uznať vážne riziká vyplývajúce z nových pretekov v zbrojení a oslabenia celosvetového úsilia o odzbrojenie, ktoré je vo veľkej miere spôsobené budovaním jadrových zariadení v Rusku, Číne a Severnej Kórei po jednostrannom pozastavení plnenia novej zmluvy START Ruskom v roku 2023; vyzvať všetky štáty, ktoré vlastnia jadrové zbrane, aby zastavili kvantitatívne a kvalitatívne rozširovanie svojich jadrových arzenálov a aby sa zapojili do procesov znižovania rizika, transparentnosti a kontroly zbraní; naďalej chrániť a posilňovať multilaterálne rámce upravujúce nešírenie zbraní a kontrolu zbrojenia, ako aj rámce upravujúce vývoz zbraní a tovaru a technológií s dvojakým použitím; podporovať a posilňovať multilaterálne nástroje proti výrobe, vytváraní zásob a používaní chemických a biologických zbraní;
as)	zintenzívniť úsilie o ukončenie beztrestnosti a zabezpečiť vyvodenie zodpovednosti za porušovanie medzinárodného práva, a to aj podporou rýchleho prijatia dohovoru o predchádzaní zločinom proti ľudskosti a ich trestaní, posilnením nezávislého vyšetrovania medzinárodných trestných činov a plnou podporou MTS a MSD ako základných, nezávislých a nestranných súdnych inštitúcií, a to aj dodržiavaním Rímskeho štatútu a uznaním záväznej povahy príkazov a rozsudkov MSD; vyjadruje poľutovanie nad bezprecedentnými hrozbami, ktorým čelí MTS, okrem iného zo strany Spojených štátov, a vyzvať na aktiváciu, účinné uplatňovanie a posilnenie nariadenia EÚ o blokovaní[footnoteRef:6] s cieľom chrániť nezávislosť a fungovanie medzinárodných súdnych orgánov, najmä MTS a MSD a orgánov, ktoré s týmito súdmi spolupracujú a podporujú ich;  [6:  	Nariadenie Rady (ES) č. 2271/96 z 22. novembra 1996 o ochrane pred účinkami uplatňovania právnych predpisov prijatých treťou krajinou mimo jej územia a pred účinkami opatrení na nich založených alebo z nich vyplývajúcich (Ú. v. EÚ L 309, 29.11.1996, s. 1, ELI: http://data.europa.eu/eli/reg/1996/2271/oj).] 

at)	požadovať komplexnú revíziu medzinárodných sankčných režimov s cieľom zabezpečiť väčšiu účinnosť, súdržnosť a zodpovednosť a zároveň zabrániť ich politizácii a minimalizovať ich potenciálne negatívny vplyv na civilné obyvateľstvo v súlade s medzinárodným právom; 
au)	odsúdiť všetky útoky, hrozby a násilné činy voči personálu OSN, mierovým silám a zariadeniam OSN a vyzvať všetky strany konfliktu, aby rešpektovali bezpečnosť, ochranu a neutralitu personálu a infraštruktúry OSN v plnom súlade s medzinárodným právom vrátane Dohovoru o bezpečnosti personálu Organizácie Spojených národov a pridruženého personálu; v tejto súvislosti vyzdvihnúť odvážne činy dočasných síl OSN v Libanone, ktoré zahŕňajú niekoľko európskych kontingentov pôsobiacich v náročných podmienkach, a vzdať hold pamiatke dvoch vojakov z francúzskeho kontingentu zabitých v južnom Libanone pri útoku Hizballáhu 18. apríla 2026; vyjadriť osobitné znepokojenie nad opakovanými útokmi na taliansky vojenský personál nasadený v Libanone v rámci misie dočasných síl OSN v Libanone, ktoré viedli k zraneniam a ohrozili stabilitu mierových síl, a odporučiť zintenzívnenie koordinovaných ochranných opatrení OSN vrátane nezávislého vyšetrovania a sankcií voči osobám zodpovedným za útoky s cieľom zabezpečiť účinné fungovanie misie a dodržiavanie rezolúcie Bezpečnostnej rady OSN č. 1701;
Udržateľný rozvoj a ľudské práva
[bookmark: _Hlk218760648]av)	ďalej začleňovať prístup založený na ľudských právach do udržateľného rozvoja a zároveň uznať, že úplné uplatňovanie ľudských práv je základným kameňom Agendy 2030; zdôrazniť vedúcu úlohu EÚ ako najväčšieho poskytovateľa oficiálnej rozvojovej pomoci na svete; prehĺbiť mnohostrannú spoluprácu s cieľom posilniť pripravenosť a budovať odolnosť voči krízam a výzvam, ktoré ohrozujú pokrok pri plnení cieľov udržateľného rozvoja; zdôrazniť, že rozvojová spolupráca a dvojstranná pomoc EÚ musia byť podmienené dodržiavaním základných ľudských práv, demokratických zásad a hodnôt zakotvených v zmluvách EÚ;
[bookmark: _Hlk226618962][bookmark: _Hlk218760711]aw)	ďalej využívať stratégiu Global Gateway ako udržateľnú, transparentnú, demokratickú a hodnotovo založenú alternatívu ku konkurenčným iniciatívam v oblasti infraštruktúry, najmä iniciatívam Ruska a Číny, ako strategický nástroj na posilňovanie geopolitickej prítomnosti, viditeľnosti a odolnosti Únie na celom svete a ako iniciatívu, ktorá prispieva k plneniu cieľov udržateľného rozvoja podporou vzájomného rastu, hospodárskej činnosti a tvorby pracovných miest v partnerských krajinách a zároveň posilňuje strategickú autonómiu, geopolitické postavenie a globálnu dôveryhodnosť EÚ; napriek tomu zlepšiť monitorovanie súladu a posudzovanie výkonnosti projektov financovaných prostredníctvom stratégie Global Gateway; 
ax)	uvítať výsledky nedávnych samitov OSN, na ktorých sa požadovalo posilnenie a modernizácia medzinárodných finančných inštitúcií vrátane MMF a Svetovej banky; vyzvať na zlepšenie účinnosti a inkluzívnosti medzinárodnej finančnej štruktúry, zvýšenie zvýhodneného a rozvojového financovania, riešenie neudržateľného dlhu prostredníctvom zlepšených mechanizmov dlhových úľav a reštrukturalizácie a zosúladenie finančných tokov s cieľmi udržateľného rozvoja a záväzkami v oblasti klímy; 
ay)	varovať pred využívaním finančného pákového efektu, extrateritoriálnych opatrení a hospodárskeho nátlaku ako nástrojov zahraničnej politiky, ktoré oslabujú dôveru v medzinárodný finančný systém a prispievajú ku globálnej nestabilite a nerovnosti; 
az)	opätovne potvrdiť a jednoznačne trvať na tom, že všetky ľudské práva, najmä práva zakotvené v dohovoroch OSN sú všeobecné a musia sa v plnej miere dodržiavať; vyzvať OSN, aby odsúdila globálne trendy oslabujúce tieto práva vrátane rastúcej marginalizácie ľudských práv a zmenšujúceho sa priestoru pre občiansku spoločnosť, a to aj v dlhodobých demokraciách;
ba)	presadzovať transformáciu zameranú na človeka a založenú na právach podporou inkluzívnej, otvorenej, bezpečnej a chránenej digitálnej budúcnosti a zaistením účinného vykonávania globálneho digitálneho paktu; 
bb)	pokračovať v presadzovaní práv žien zakotvených v Pekinskej deklarácii a akčnej platforme OSN; využívať všetky nástroje, ktoré majú k dispozícii, na boj proti násiliu páchanému na ženách a dievčatách v EÚ a na celom svete; venovať osobitnú pozornosť zraniteľným a marginalizovaným komunitám v štátoch, v ktorých národné vlády opakovane oslabujú práva žien; zvýšiť financovanie EÚ pre orgán OSN Ženy, Populačný fond OSN a ďalšie programy OSN zamerané na presadzovanie práv žien, rodovej rovnosti a posilnenie postavenia všetkých žien a dievčat; 
bc)	pokračovať v ďalšom konzistentnom dialógu na fórach OSN o potrebe bojovať proti pretrvávajúcej diskriminácii komunity LGBTIQ+ a zabezpečiť rovnaký prístup k sociálnej ochrane, zdravotnej starostlivosti, vzdelávaniu a prístup k tovaru a službám; podporovať kampaň OSN za slobodu a rovnosť zvyšovaním verejného povedomia a presadzovaním silnejšej právnej ochrany, najmä v štátoch, kde sú diskriminačné praktiky naďalej rozšírené; 
bd)	prioritne sa zamerať na boj proti dezinformáciám a falošným správam, ktoré sa šíria algoritmickým zosilňovaním prostredníctvom veľkých online platforiem, rastúcemu využívaniu veľkých jazykových modelov bez zavedenia primeraných záruk a ich zneužívaniu zahraničnými aktérmi s nekalými úmyslami a neschopnosti veľkých technologických spoločností plniť si povinnosti vyplývajúce z existujúcich právnych predpisov v tejto oblasti, čo oslabuje demokraciu a volebné procesy; vyzvať VZ OSN, aby prijalo silnejšie rámce na riešenie hybridných hrozieb vrátane dezinformačných kampaní a iných nekinetických operácií ovplyvňovania, ktoré oslabujú demokratické procesy a sociálnu súdržnosť na celom svete; usilovať sa o vykonávanie globálneho rámca na ochranu maloletých online vrátane požiadaviek na overovanie totožnosti na platformách sociálnych médií s cieľom zabezpečiť, aby každý používateľský účet zodpovedal fyzickej osobe, ktorá používa svoje oficiálne meno a totožnosť, a zároveň zaistiť, aby sa takéto opatrenia vykonávali v plnom súlade s platnými normami v oblasti ochrany osobných údajov; poskytnúť oddeleniam strategickej komunikácie a výhľadu Európskej služby pre vonkajšiu činnosť dostatočné zdroje na účinný boj proti dezinformačným kampaniam a naratívom zameraným proti EÚ, ktoré strategicky využívajú autoritárske a neliberálne režimy s cieľom oslabiť vzťahy EÚ s Latinskou Amerikou, Afrikou a Áziou, ako aj vonkajšiu činnosť EÚ na multilaterálnych fórach;
be)	zdôrazniť význam zaistenia bezpečného prostredia, redakčnej nezávislosti a finančnej podpory médií; bojovať proti stupňujúcim sa hrozbám voči novinárom na celom svete, najmä novinárkam, ktoré sú terčom útokov v neprimeranej miere; posilniť spoluprácu s Úradom vysokého komisára OSN pre ľudské práva (OHCHR) na podpore vykonávania akčného plánu OSN pre bezpečnosť novinárov a otázku beztrestnosti; 
bf)	dôraznejšie presadzovať slobodu náboženského vyznania, myslenia, svedomia a viery, ktorá je všeobecným ľudským právom, a požadovať prísnejšie opatrenia na ochranu všetkých náboženských, etnických a iných menšín vrátane kresťanských, moslimských a židovských komunít; dôrazne odsúdiť prenasledovanie všetkých náboženských komunít, najmä kresťanov, ktorí sú vystavení rozsiahlemu prenasledovaniu na celom svete, a všetky formy násilia alebo diskriminácie voči iným náboženským komunitám; naliehať na všetky členské štáty OSN, aby zaručili úplnú slobodu náboženského vyznania a vykonávania bohoslužby pre všetkých jednotlivcov v súlade so svojimi medzinárodnými záväzkami v oblasti ľudských práv;
[bookmark: _Hlk218761193]bg)	opätovne zdôrazniť potrebu preskúmať proces voľby Rady OSN pre ľudské práva, najmä s cieľom zabrániť krajinám, ktoré porušujú ľudské práva, aby v Rade zasadali; zdôrazniť povinnosť VZ OSN brať pri voľbe členov Rady OSN pre ľudské práva do úvahy záväzok kandidátov podporovať a chrániť ľudské práva; vyzvať členské štáty EÚ, aby prijali koordinovanú pozíciu v súvislosti s členstvom v Rade OSN pre ľudské práva a hlasovali proti všetkým kandidátom do tohto orgánu, ktorí nedodržiavajú ľudské práva; 
bh)	posilniť záväzok EÚ presadzovať spolu s partnermi globálne zdravie podporou očkovacích kampaní, vykonávaním pandemickej dohody, bojom proti neprenosným chorobám a posilnením multilaterálnych mechanizmov prevencie pandémií, pripravenosti a reakcie na ne;
bi)	posilniť presadzovanie umeleckej slobody a ochranu kultúrneho dedičstva a kultúrnych práv podporou práce UNESCO a pokročením k vytvoreniu pozície stáleho spravodajcu EÚ alebo stáleho partnera EÚ pre UNESCO;
°
°     °
2.	poveruje svoju predsedníčku, aby postúpila toto odporúčanie Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku a pre informáciu Valnému zhromaždeniu Organizácie Spojených národov a generálnemu tajomníkovi Organizácie Spojených národov.

